Foilsiú an doiciméid aonair leasaithe i ndiaidh formheas mionleasaithe de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 312/05)

D’fhormheas an Coimisiún an mionleasú seo i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe sin a fheiceáil sa bhunachar sonraí eAmbrosia de chuid an Choimisiúin.

DOICIMÉAD AONAIR

“RIGOTTE DE CONDRIEU”

Uimh. AE: PDO-FR-0782-AM02 – 11.5.2022

STFC (X) TGFC ( )

1. Ainm(neacha)

“Rigotte de Condrieu”

2. Ballstát nó Tríú Tír

an Fhrainc

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.3 Cáiseanna

3.2. Tuairisc ar an táirge a bhfuil an t-ainm in (1) ag tagairt dó

Cáis bheag neamhchaighdeánaithe is ea “Rigotte de Condrieu” agus déantar í as bainne gabhair lánmhéathrais amh. Déantar é as bainne gabhair gruthach. Cáis bhog neamhbhrúite is ea í.

Ag deireadh na tréimhse aibiúcháin íosta (8 lá ón lá a bhaintear as an múnla é), déantar í a mhúnlú ar chuma cnaig bhig chruinn idir 4.2 cm agus 5 cm ar trastomhas agus 1.9 cm agus 2.4 cm ar airde. Ní ceart a meáchan a bheith faoi bhun 30 gram fiú tar éis próiseas aibiúcháin níos faide.

Tá dromchla an fhlóra comhdhéanta de mhúscán eabhartha, bán agus gorm. Tá an taos cáise bán nó eabhartha, é teann mín. Tar éis díslithe iomláin tá 40 g saill ar a laghad in aghaidh 100 g cáis an agus ní mór nach lú ná 40 g ábhar tirim in aghaidh 100 g cáis a bhíonn ann.

Agus é sa bhéal, tá meascán blasanna air lena dtugtar chun cuimhne cnó coill, fásra agus meadhg, é measartha goirt.

3.3. Beatha (i gcás táirgí de bhunús ainmhíoch amháin) agus amhábhair (i gcás táirgí próiseáilte amháin)

Is éard is príomhbheatha do na gabhair i gcaitheamh na bliana, den chuid is mó, farae garbh a fhástar sa limistéar geografach sainithe.

Leis an farae garbh sin áirítear féar úr, féar tirim ó fhéarach buan nó ó fhéarach sealadach agus, ar an mórgóir, aon phlanda a itear le linn innilte, alfalfa triomaithe ag a bhfuil cion próitéine is lú ná 20 % agus aon fharae neamhchoipthe eile nach ligeann don bhainne géarú, e.g. gránaigh nach bhfuil aibí fós, barra próitéine, síolta ola, tiúbair agus piseánaigh, is féidir iad a úsáid chun farae.

Ina theannta sin, is féidir féar burlaí a úsáid mar bheatha do na gabhair, fad atá 55 % d’ábhar tirim ar a laghad ann agus a gearradh é úr ó thalamh féaraigh na feirme.

Bíonn na gabhair ag innilt farae glas nó déantar iad a bheathú le farae glas a fhástar sa limistéar geografach sainithe, má fhágann dálaí aimsire áitiúla gur féidir sin, agus ar feadh 120 lá in aghaidh na bliana ar a laghad.

Ní féidir méid is mó ná 350 kg ábhar amh in aghaidh an ghabhair a dháileadh ar na gabhair. Tá liosta socraithe den bheatha fhorlíontach atá údaraithe ann. Is plandaí, seachtháirgí agus beatha fhorlíontach a dhíorthaítear ó tháirgí neamh-trasghineacha amháin a údaraítear i mbeatha na ngabhar.

Tugtar tús áite d’fharae agus do bheatha fhorlíontach a fhástar sa limistéar geografach sainithe.

Farae nó beatha fhorlíontach a fhástar lasmuigh den limistéar geografach sainithe, ní fhéadfaidh méid is mó ná 20 % den ábhar tirim iomlán a itheann na gabhair a bheith ann.

3.4. Céimeanna sonracha sa táirgeadh nach mór a thógáil sa limistéar geografach sainithe

Ní mór an bainne a tháirgeadh agus a phróiseáil agus ní mór an cháis a aibiú laistigh den limistéar geografach sainithe.

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

—

3.6. Rialacha sonracha maidir le lipéadú an táirge dá dtagraíonn an t-ainm cláraithe

Sa bhreis ar an bhfaisnéis shainordaitheach a cheanglaítear leis na rialacha maidir le lipéadú agus le cur i láthair earraí bia, gach cáis ag a bhfuil an sonrúchán tionscnaimh faoi chosaint “Rigotte de Condrieu”, nó gach aonad lena dhíol leis an tomhaltóir ar a laghad, déantar í nó é a mhargú faoi lipéad aonair ar a bhfuil ainm an tsonrúcháin tionscnaimh faoi chosaint i gcarachtair nach lú ná dhá thrian ar a laghad de mhéid na gcarachtar is mó ar an lipéad, agus ní mór lógó EU STFC a bheith sa réimse radhairc céanna.

4. Sainmhíniú gonta ar an limistéar geografach

Déantar “Rigotte de Condrieu” in Massif du Pilat, limistéar atá siar ó dheas ó Lyon. Tá an mhaisíf sin lonnaithe idir dhá département. an Rhône agus an Loire. Is cuid de réigiún Rhône-Alpes atá ann. Is sna bardais seo a leanas amháin is féidir an bainne a tháirgeadh agus a iompú ina cháis a dhéantar a aibiú ansin: Bardais a bhaineann le département an Rhône:

Bardais atá cumhdaithe go hiomlán: Ampuis, Condrieu, Echalas, Les Haies, Loire-sur-Rhône, Longes, Sainte-Colombe, Saint-Cyr-sur-Rhône, Saint-Romain-en-Gal, Trèves agus Tupin-et-Semons.

Bardais atá cumhdaithe go páirteach, cé is moite de cheantair uirbeacha: Givors agus Saint-Romain-en-Gier.

Bardais a bhaineann le département Loire:

Bardais atá cumhdaithe go hiomlán: Le Bessat, Bessey, Bourg-Argental, Burdignes, La Chapelle-Villars, Châteauneuf, Chavanay, Chuyer, Colombier, Doizieux, Farnay, Graix, Lupe, Maclas, Malleval, Pavezin, Pelussin, Planfoy, Roisey, Saint-Appolinard, Sainte-Croix-en-Jarez, Saint-Julien-Molin-Molette, Saint-Michel-Sur-Rhône, Saint-Paul-en-Jarez, Saint-Pierre-de-Boeuf, Saint-Sauveur-en-Rue, Tarentaise, La Terrasse-sur-Dorlay, Thélis-la-Combe, La Valla-en-Gier, Veranne, Verin and La Versanne.

Bardais atá cumhdaithe go páirteach, cé is moite de cheantair uirbeacha: Saint-Chamond and Saint-Etienne.

5. Baint leis an limistéar geografach

Saintréithe nádúrtha Massif du Pilat, an méid suntasach den fharae áitiúil a bhíonn i mbeatha na n-ainmhithe agus na modhanna traidisiúnta um dhéanamh na cáise, bíonn tionchar ag na nithe sin ar nádúr sonrach agus ar bhlasanna na cáise bige gabhair seo, Rigotte de Condrieu, cáis a bhfuil dea-cháil uirthi le breis agus céad bliain.

Saintréith de chuid an limistéir gheografaigh ina dtáirgtear “Rigotte de Condrieu” is ea na tosca sonracha geografacha agus daonna ann Ós rud é gur maisíf atá sa cheantar, tá aeráid an-éagsúil ann, fánaí an sórt talún is coitianta ann, ithir dhonn atá aigéadach agus éadomhain, agus tá go leor bithéagsúlachta ann.

Dá thoradh sin, tá cineálacha éagsúla feirmeoireachta ann agus tá tábhacht leis an tógáil gabhar sa traidisiún agus i ngeilleagar an lae inniu araon.

Is limistéar é Massif du Pilat arb iad is teorainneacha nádúrtha leis na gleannta ar an taobh thiar ó thuaidh agus thoir agus cnoic Eteize (gleannta Gier, Ondaine agus an Rhône) ar an taobh theas. Cuid den Massif Central atá ann ach ní gnáthchuid de é i bhfianaise a gheolaíochta casta, a ithir atá aigéadach agus éadrom agus a thírdhreach an-sléibhtiúil a mbaineann fánaí móra leis. Saintréith de chuid Massif du Pilat is ea na carraigeacha ársa dhoigheartha agus meiteamorfacha ann. Tugtar chirats faoi deara ann, foirmíochtaí geolaíochta annamh de dhéantús na gcarn carraigeacha is saintréith don limistéar agus iad táthaithe le chéile. Tá comhdhéanamh ceimiceach na ithreach aonchineálach go maith. tá cion ard silice ann agus cion íseal iarainn. Is meascán é seo atá fabhrach d’fhorbairt na hithreach aigéadaí.

Tá an Pilat ar chrosbhóthar aeráide ina gcomhlíonann dtagann dálaí aeráide an Atlantaigh, na Meánmhara agus na Mór-Roinne le chéile. Bíonn tionchar mór ag an tír-raon sléibhtiúil ar na leibhéil teochta agus báistí. Leibhéil báistí measartha a bhíonn ann (idir 580 mm agus 1000 mm) ach bíonn siad scaipthe go míchothrom i rith na bliana: bíonn an samhradh an-tirim. Bíonn gaoth láidir go minic ann agus bíonn tionchar aici ar aeráid Pilat freisin.

An fásra nádúrtha atá ann is é is gnách do cheantair cnoic shléibhtiúla. In ainneoin na hairde measartha agus a shuímh ilchríochaigh dheisceartaigh, an fásra in Pilat is é is gnách do cheantair sléibhe.

Is í an bhuaic an ghné is suntasaí sa tírdhreach. Tá na sráidbhailte suite taobh le chéile ar na cinn tíre idir crêts nó dromanna an tírdhreacha, agus tá siad sin clúdaithe le móinteach sléibhe, foraoiseacha péine measctha agus gleannta géara.

Tá leath den limistéar clúdaithe le crainn, agus 80 % den limistéar talmhaíochta a úsáidtear le haghaidh feirmeoireachta, limistéar ar 36 % den limistéar iomlán amháin atá ann, úsáidtear é chun farae a fhás. Tagann dhá thrian den fharae ó thalamh féaraigh nádúrtha.

Díol suntais is ea éagsúlacht bláthanna Massif du Pilat (ó 40 go 60 speiceas in aghaidh an chineáil féaraigh) agus dá thoradh sin tá go leor de na féaraigh sin ainmnithe mar “ghnáthóga nádúrtha” atá ar leas an chomhphobail faoi Threoir 92/43/CEE.

Is éard atá san fhlóra den chuid is mó na speicis aigéadaifileacha agus na speicis aigéadaiclín. Ar na speicis féir is coitianta díobh seo, tá an fear coirce, plandaí léagúmacha amhail seamair nó plandaí eile den ghéineas succisa agus knautia.

Tá traidisiún láidir i dtaca leis an tógáil gabhar ar fheirmeacha measctha Massif du Pilat mar ar tháinig ann don éagsúlú de thoradh gabhair a choinneáil, cúram arb iad na mná a dhéanadh é i dtús ama.

Tá an-tóir ar an tógáil gabhar ón 18ú haois i leith sna codanna is tirime de Massif du Pilat, mar gurb áiteanna iad sin nach n-oireann don tógáil eallaigh. Rinneadh cáis as bainne bó agus as bainne gabhair araon ar fheirmeacha sna limistéir sin go traidisiúnta. Is d’úsáid phríobháideach a dhéantaí cáis as bainne bó go minic, ionas go bhféadfaí an cháis a dhéantaí as bainne gabhair a dhíol, de réir mar a bhíodh praghsanna ní b’airde le fáil air.

I limistéir ina raibh an táirgeadh teoranta, bhí ciall eacnamaíoch le gabhair a thógáil, toisc go bhféadfaí iad a phórú ar thalamh nár oir d’eallach. Bhí sé éifeachtach mar d’fhéadfaí níos mó bainne a tháirgeadh ar an achar dromchla céanna.

Ós rud é go raibh an cháis sin á trádáil in aice láimhe (i Lyon agus Saint-Étienne), ba ghnách í a bheith beag toisc gur fhág a méid beag gurbh fhéidir í a thriomú agus a aibiú go tapa. Bhaintí úsáid as síothláin bheaga a bhí thart ar 7 cm ar trastomhas, agus bhíodh na síothláin bheaga sin ina gcabhair maidir leis an gcáis ghabhair a dhealú ó cháis na bó, ar le múnlaí níos mó a dhéantaí í a shíothlú. Anuas air sin, roghnaítí an síothlán ar bhonn na fírice nach raibh an chuid is mó de na feirmeacha ag táirgeadh bainne gabhair mar gheall nach raibh ach tréada beaga orthu.

Is bainne gabhair lánmhéathrais amh neamhchaighdeánaithe a d’úsáidtí go traidisiúnta. Cuireadh na próisis táirgthe in oiriúint chun bainne gabhair gruthach a dhéanamh, ionas go n-aibeoidh an bainne agus gur aigéadaí a bheidh sé. Nuair is féidir, cuirtear isteach meadhg ó chéimeanna gruthaithe níos luaithe, meadhg ina bhfuil baictéir lachtacha. Ní mór an múnla a bheith oiriúnach do struchtúr an ghrutha, ionas nach gá é a shlisniú, a réamhdhraenáil ná a mheascadh. Déantar an cháis a iompú uair amháin laistigh de 12 uair an chloig ó cuireadh sa mhúnla í agus déantar í a shailleadh ar an dá thaobh ag an am céanna.

Tar éis 8 lá, tar éis an cháis a thógáil amach as an múnla, bíonn saintréithe sonracha “Rigotte de Condrieu” forbartha.

Is iad seo a leanas saintréithe “Rigotte de Condrieu”:

— tá sí beag (cnag beag cruinn ina bhfuil meáchan beagán os cionn 30 g),

— tá dromchla íogair an fhlóra comhdhéanta de mhúscán eabhartha, bán agus gorm.

— tá uigeacht theann mhín ag a taos, tá sí gan phoill, í bog sa bhéal,

— tá meascán blasanna uirthi, idir cnó coill, fásra agus meadhg, agus tá sí measartha goirt.

De thoradh na hithreach aigéadaí, gainmhí agus éadoimhne is gnách don limistéar seo agus don aeráid áitiúil shonrach, chomh maith leis na cleachtais phóraithe áitiúla, tá éagsúlacht mhór flóra ag baint leis an bplandáil agus an saothrú féarach a dhéantar ann, flóra a rathaíonn ar ithir aigéadach.

Bhí tionchar ag éagsúlacht agus comhdhéanamh luibheolaíoch an fhlóra sa limistéar seo ar chion agus ar chomhdhéanamh na gcomhdhúl saillthuaslagtha sa bhainne. Cuireadh le fás an fhlóra mhiocróbaigh dá dtoradh sin freisin, flóra a dhéantar a chur isteach tríd an meadhg roimh an ngruthú, agus ar an gcaoi sin cuidítear le haibiú na cáise lena blas a fhorbairt.

Sna modhanna pórúcháin a úsáidtear chun “Rigotte de Condrieu” baintear an úsáid is fearr is féidir as saintréithe speisialta an limistéir trí acmhainní áitiúla a shaothrú, trí fharae a tháirgeadh go háitiúil, tríd an bhféarach agus tríd an mbeathú atá glas agus tríd an innilt lasmuigh.

Le próiseáil bainne lánmhéathrais amh, agus, nuair is féidir, baictéir a chur isteach tríd an meadhg ó chéimeanna gruthaithe níos luaithe, caomhnaítear flóra an bhainne freisin.

Leis an bpróiseas gruthaithe ina mbaintear úsáid as múnla lena n-urramaítear struchtúr an ghrutha, tagann do thaos ag a bhfuil uigeacht mhín aonchineálach ar saintréith de chuid “Rigotte de Condrieu” atá ann. De thoradh an cháis a iompú tar éis í a chur sa mhúnla agus an dá thaobh á shailleadh ag an am céanna, bíonn an salann dea-scaipthe. Cuidíonn na teicnící próiseála seo le cáis a tháirgeadh a bhfuil taos teann aonchineálach aici agus a bhíonn bog sa bhéal.

Le suíomh geografach Pilat atá gar d’ionaid trádála mhóra, lena aeráid ghaofar (san am atá caite, dhéantaí “Rigotte de Condrieu” a thriomú i chasière, saghas cófra a mbíodh barraí faoin aer aige) agus leis an mbealach ina leagtaí amach na feirmeacha ann, tháinig ann do tháirgeadh na cáise gabhair bige. Is furasta an cháis a thriomú go tapa agus a aibiú ina dhiaidh sin de thoradh mhéid beag na cáise.

Is de thoradh shaintréithe na gnáthóige nádúrtha, mar aon leis an méid suntasach farae áitiúil i mbeatha na n-ainmhithe agus an saineolas áitiúil faoin gcaoi is fearr chun an cáis a dhraenáil agus an flóra sa bhainne a chaomhnú, í an cháis bheag (4.2 cm go 5 cm ar trastomhas) ag a bhfuil flóra dromchla íogair ar dhathanna éagsúla, flóra is gnách don chineál seo cáise ar féidir í a dhíol ag céimeanna éagsúla aibiúcháin, agus ar a bhfuil meascán blasanna, i.e. cnónna coill, fásra agus meadhg, agus a shalann measartha.

Tá an cáis bheag seo á táirgeadh in Massif du Pilat ó dheireadh an 18ú haois i leith, agus de thoradh na saintréithe speisialta seo, tá a cáil réigiúnach á tógáil de réir a chéile. Tugadh “Rigotte” air den chéad uair agus ansin “Rigotte de Condrieu” mar gheall ar chantún Condrieu, áit ar a raibh rath mar ionad trádála le haghaidh réigiún an Rhône go dtí gur forbraíodh báid ghaile i lár an 19ú haois. Faoin tráth a foilsíodh staidéar Guicherd agus Ponsart ar “L’Agriculture du Rhône en 1926” (“Talmhaíocht sa Rhône in 1926”) in 1927, bhíothas ag tagairt cheana do “Rigotte de Condrieu” mar cheann den dá cháis ghabhair ab fearr de chuid département an Rhône.

Tagairt d’fhoilsiú na sonraíochta

https://info.agriculture.gouv.fr/gedei/site/bo-agri/document_administratif-423d5444-b239-4166-96ee-327fe057d3a2

(1) IO L 179, 19.6.2014, lch. 17.